- मेरी प्रबल आलोचक मेरी अपनी सुपुत्री रीमा पाठक है जो कि बैंक में उच्चाधिकारी है और जिसने, अगर आप भूले न हों तो, मेरे विमल के नये उपन्यास ‘जो लरे दीन के हेत’ को ‘ढोढा’ - ऐसी मिठाई जो अन्य मिठाइयों की बचत-खुचत से बनती है - करार दिया था । लेकिन गनीमत है, मेरी खुशकिस्मती है, मेरी मेहनत का फल है कि ‘क्रिस्टल लॉज’ को उसने ‘काजू कतली’ का दर्जा दिया जो कि, आप जानते ही हैं कि, बहुत कीमती, बहुत सुपीरियर मिठाई होती है । उसने ‘क्रिस्टल लॉज’ को अपने पत्र में, जो कि इंग्लिश में था, ‘एक्सीलेंट’, ‘फास्ट पेस्ड’, ‘अनपुटडाउनेबल’ करार दिया और कहानी को सुपर्ब बताया जो कि अपनी रफ्तार में एक बार भी पटड़ी से न उतरी । कोर्ट रूम ड्रामा उसे ‘वैरी वैल रिटन’ लगा और ऐसा अहसास हुआ जैसे कि वो कोई हॉलीवुड की फिल्म देख रही थी । मुकेश माथुर और बड़े आनन्द साहब की कोर्ट में भिड़ंत उसे ‘माइंड ब्लोइंग’ लगी । उपन्यास की शुरुआत के ‘अदरी-बदरी’ वाले बीस पच्चीस पेज तो ऐन ‘वाह वाह’ लगे । ये आधे से पहले भांप चुकने के बावजूद कि कातिल कौन था, उससे उपन्यास बीच में छोड़ा गया और उसने उसे अविकल, एक ही बैठक में पढ़ा । तमाम के तमाम किरदार उसे वास्तविकता के करीब और अपने आसपास ही कहीं विचरते लगे ।